Rikunarita-ORG/Wikinium huggingface dataset:
# Niekas nežino

| *Niekas nežino* |
| --- |
|  |
|   |
| Kilmės šalis |  Japonija |
| Režisierius | Hirokazu Koreeda |
| Scenaristas (-ai) | Hirokazu Koreeda |
| Vaidina | Yuya Yagira Ayu Kitaura Hiei Kimura |
| Metai | 2004 |
| Žanras | drama |
| Trukmė | 141 min. |
| Kalba | japonų |
| **IMDb įrašas** |

**Niekas nežino** (jap. 誰も知らない = *Dare mo Shiranai*) – 2004 m. japonų režisieriaus Hirokazu Koreeda draminis filmas, kuriame pagrindinius vaidmenis atlieka Yuya Yagira, Ayu Kitaura ir Hiei Kimura.

Scenarijų Koreeda ėmė rašyti gerokai anksčiau – 1988 m. Jį įkvėpė anuomet Japonijoje didelį ažiotažą sukėlusi paliktų vaikų byla.

## Siužetas

Filme dėmesys sutelkiamas į keturis vaikus, kurie viename Tokijo butų nerūpestingos motinos paliekami be priežiūros. Bute kaupiasi atliekos, galų gale nutraukiamas elektros ir vandens tiekimas.

Gimimo liudijimo neturintis dvylikos metų berniukas Akira (Yûra Yagira), prapuolus motinai, rūpinasi trimis jaunesniais broliais ir seserimis. Kiekvienas jų vis kito tėvo. Didžiausias Akiros rūpestis – kad visi būtų pavalgę, turėtų kuo apsirengti ir kad būtinai liktų bute, kadangi kaimynai, juos pamatę, gali pranešti socialinėms tarnyboms, nes šiuolaikinė japonų visuomenė netradicinių šeimų atžvilgiu nusistačiusi nepalankiai. Kiekvienais metais per vaiko gimtadienį Akira išsiveda brolį ar sesę nakčia pasivaikščioti po Tokiją. Galiausiai visai išsenka pinigai, tad Akira, prašydamas sušelpti, lanko vaikų tėvus.

Nebeturėdami pinigų, vaikai išeina iš buto ir domisi aplinka, atranda vaizdus bei garsus, susiranda bičiulių, nevengia rizikos. Filmas baigiamas sustojusiu kadru, kuris leidžia viltis, jog šių vaikų laukia šviesesnė ateitis.

## Įvertinimas

„Rotten Tomatoes“ recenzijų suvestinėje iš 94 kritikų apie filmą teigiamai atsiliepė 93 %, vidutinis filmo įvertinimas – 8/10. „Metacritic“ svetainėje „Niekas nežino“, remiantis 31 kritiku, įvertintas 88 balais iš 100 galimų.

2013 m. recenzuodamas vėlesnį Koreeda filmą, Andrew Schenker iš „Slant Magazine“ „Niekas nežino“ įvardijo geriausiu režisieriaus filmu.

2024 m. „Looper“ filmą įtraukė į „50 geriausių visų laikų PG-13 filmų“ sąrašą, skirdamas 46 vietą.

Yūya Yagira 2004 m. Kanų kino festivalyje pelnė geriausio aktoriaus apdovanojimą, tapdamas pirmuoju šį apdovanojimą laimėjusiu japonų aktoriumi bei jauniausiu už geriausią vaidmenį apdovanotu aktoriumi Kanų istorijoje. 78-ojoje „Kinema Junpo Ten Best“ apdovanojimų ceremonijoje „Niekas nežino“ pelnė „Geriausiojo“ japonų filmo apdovanojimą. Toje pačioje apdovanojimų ceremonijoje You laimėjo geriausios antraplanės aktorės apdovanojimą, o Yūya Yagira – geriausio naujo aktoriaus.

47-ojoje „Blue Ribbon“ apdovanojimų ceremonijoje filmui „Niekas nežino“ atiteko geriausio filmo apdovanojimas, o režisieriui Hirokazu Koreeda – „Geriausio režisieriaus“.

## Išnašos
# Elizai

**Elizai** (vok. *Für Elise*, Bagatelė a-moll, woo. Nr. 59) – vokiečių klasikinės muzikos kompozitoriaus Liudviko van Bethoveno kūrinys. Tai viena žinomiausių klasikinių kompozicijų fortepijonui.

L. van Bethovenas kūrinį parašė apie 1810 metus. Bagatelė nebuvo išleista jam esant gyvam . Jos rankraštį rado Liudvikas Nolis ir išleido 1867 metais, praėjus 40 metų po kompozitoriaus mirties. Pasak jo, kūrinys buvo datuotas 1810 m. balandžio 27 d. Jis ją pavadino „Elizai“ pagal rankraščio dedikaciją, tačiau pats autorinis L. van Bethoveno rankraštis neišliko ir yra spėjimų, kad L. Nolis suklydo perrašydamas dedikaciją turint omeny L. van Bethoveno padriką rašyseną ir tai, kad rankraštis tuo metu turėjo būti susidėvėjęs. Spėjama, kad kūrinys dedikuotas Terezai Maltafi (1792−1851), vienai iš L. van Bethoveno mokinių, kuriomis jis buvo susižavėjęs ir piršosi. Rankraščio lapas buvo skirtas įdėti į albumą, kuris priklausė Terezai. Kita versija, jis gal buvo dedikuotas dainininkei, sopranui Elizabetei Rokel (1793−1883). Kita versija, Eliza gal buvo mielos merginos bendrinis vardas, tačiau ši versija nėra suderinama su bendru L. van Bethoveno kūrybiniu palikimu. Nerasta, kad kūrinys būtų paminėtas L. van Bethoveno gyvenimo metu. Plačiajai publikai paprastai žinoma L. Nolio versija, tačiau yra sudėtingesnė vėlesnė versija, kurią perrašė Baris Kuperis.

„Elizai“ yra rondo formos. Ji prasideda gana paprasta ir ramia tema A, po to seka sudėtingesnio ir greitesnio atlikimo tema B, vėl pakartojama A, po to seka sudėtingesnė ir greitesnė tema C ir užbaigiama A. Tad jos kompozicija yra A-B-A-C-A formos.

## Šaltiniai

* *Delphi Masterworks of Ludwig van Beethoven (Illustrated)*. Delphi Classics, 2017.
* Miller, Neil. *Beethoven: Fur Elise - Neil Miller Analyzed Editions*. The Piano Lesson Books, 2007
* Klaus Martin Kopitz, *Beethoven’s ‘Elise’ Elisabeth Röckel: a forgotten love story and a famous piano piece*, in: *The Musical Times*, vol. 161, no. 1953 (Winter 2020), p. 9–26 (PDF)

## Nuorodos

* „Elizai“ įrašai, natos IMSLP projekte
# Duslieji priebalsiai

**Duslieji priebalsiai** – priebalsiai, tariami atleistomis, nevirpančiomis balso klostėmis. Jie silpnai girdimi, nes yra sudaryti tik iš šlamesio, plg. dusliuosius priebalsius *p, t, k* ir atitinkamus skardžiuosius priebalsius *b, d, g*. Lietuvių kalboje yra 18 dusliųjų priebalsių, įskaitant kietąsias ir minkštąsias poras. Priebalsių duslumas ir skardumas gali skirti žodžių reikšmes: *padas – badas, batas – badas, filmą – Vilmą*.

Tarptautinėje fonetinėje abėcėlėje turimos įvairios raidės dusliesiems ir skardiesiems priebalsiams žymėti: [p b], [t d], [k ɡ], [q ɢ], [f v], [s z] ir kt. Be to, norint tiksliau šiuos garsus diferencijuoti, vartojami diakritiniai ženklai (ratukas apačioje ir ratukas viršuje), kurie jungiami prie balsių ir skardžiųjų priebalsių: [ḁ], [n̥], [ŋ̊].

## Išnašos
# Paprastoji kraujažolė

| Achillea millefolium |
| --- |
|  Paprastoji kraujažolė (*Achillea millefolium*) |
| Mokslinė klasifikacija |
|

|  |  |
| --- | --- |
| Karalystė: | Augalai *( Plantae)* |
| Skyrius: | Magnolijūnai *( Magnoliophyta)* |
| Klasė: | Magnolijainiai *( Magnoliopsida)* |
| Poklasis: | Astražiedžiai *( Asteridae)* |
| Šeima: | Astriniai *( Asteraceae)* |
| Gentis: | Kraujažolė *( Achillea)* |
| Rūšis: | Paprastoji kraujažolė *( Achillea millefolium)* |

 |

**Paprastoji kraujažolė** (*Achillea millefolium*) – astrinių (*Asteraceae*) šeimos augalas. Daugiametis, 10-70 cm aukščio žolinis augalas, šiek tiek apaugęs trumpais plaukeliais. Šakniastiebis plonas, šliaužiantis. Stiebas stačias, viršūnė šakota. Lapai 2-3 kartus plunksniškai suskaldyti, lancetiški, viršutiniai bekočiai, o apatiniai kotuoti. Graižai smulkūs, 4-6 mm skersmens, susitelkę į tankias skėtiškas kekes. Vaisiai plokšti, pailgi, sidabrinės pilkos spalvos.

Auga dirvonuose, ganyklose, pamiškėse, grioviuose, pakelėse, patvoriuose, sausose pievose, auginama soduose ir daržuose. Žydi liepos – spalio mėn.

Rūšis labai dažna. Visos Lietuvoje augančios formos priklauso tipiniam porūšiui subsp. *millefolium*. Augalas ir piktžolė, ir vaistinis.

## Farmakologinės savybės

Lapuose, stiebuose ir graižuose yra eterinių aliejų. Be to, žolėje yra alkaloidų, organinių rūgščių, tanidų, inulino, asparagino, dervų, karčiųjų medžiagų, karotino, C vitamino, antivėžinio flavonoido Apigenino ir kt. Vartojama sutrinta žolė kraujui iš žaizdos arba nosies sulaikyti, arbata geriama nuo hemorojaus ir kitų ligų. Kraujažolės preparatai vartojami skrandžio opaligei gydyti, įvairiems kraujavimams stabdyti.

## Galerija

* Iliustracija iš leidinio *Koehlers Medizinal-Pflanzen in naturgetreuen Abbildungen und kurz erläuterndem Texte* (Franz Eugen Köhler; 1883–1914).
* *Achillea millefolium*, *BioTrek*, Kalifornijos valstijos politechnikos universitete.
* *Achillea millefolium* — iš arti.
* Lukštavaisiai
* Kraujažolių laukas Rusijoje

## Šaltiniai

* Vaistažolės: paprastoji kraujažolė Archyvuota kopija 2005-10-31 iš Wayback Machine projekto.
# Lotyniškoji kinų abėcėlė

Lotyniškąja abėcėle išleistas laikraštis
**Lotyniškoji kinų abėcėlė** (*Latinxua Sin Wenz*; kinų k. 拉丁化新文字; pinyin Lādīnghuà Xīn Wénzì) – kinų kalbos abėcėlė, naudota TSRS XX a. ketvirtajame dešimtmetyje.

1931 m. visasąjunginės lotynizacijos kampanijos metu buvo sukurta ir įdiegta lotyniškoji abėcėlė Sovietų Sąjungoje gyvenusiems kinams. Čia abėcėle buvo mokoma kinų mokyklose, buvo leidžiami laikraščiai. Ketvirtojo dešimtmečio pabaigoje lotynizacijos kampanija buvo baigta, o kinų kalbos atžvilgiu lotynizacijos galutinai atsisakyta penktojo dešimtmečio pabaigoje.

a b c ch d e f g i j k l m n ng o p r rh s sh t u w x y z zh

## Literatūra

* Культура и письменность Востока. 1931, № 9.

## Taip pat skaitykite

* Pinyin
# Beta (raidė)

*Kitos reikšmės – Beta (reikšmės).*

|  |
| --- |
|  |
| Graikų raštas |
| Šiuolaikinėje kalboje naudojamos raidės |
| Α α | Ν ν |
| Β β | Ξ ξ |
| Γ γ | Ο ο |
| Δ δ | Π π |
| Ε ε | Ρ ρ |
| Ζ ζ | Σ σ ς |
| Η η | Τ τ |
| Θ θ | Υ υ |
| Ι ι | Φ φ |
| Κ κ | Χ χ |
| Λ λ | Ψ ψ |
| Μ μ | Ω ω |
| Senovėje naudotos raidės1 |
| Ϝ ϝ (Ͷ ͷ) | Ϻ ϻ |
| Ͱ ͱ | Ϸ ϸ |
| Numeruoti ženklai1 |
| Ϛ ϛ | Ͳ ͳ (Ϡ ϡ) |
| Ϙ ϙ (Ϟ ϟ) |  |
|

---

 |
| 1 Nuorodos: žr. Graikų raštas#Nuorodos |

**Beta** (**Β, β**) – antroji graikų abėcėlės raidė. Išsivystė iš finikiečių beto. Graikų kalboje raidės pavadinimas yra *βήτα*, lotynų kalboje – *beta*.

## Kodai

| Raidė
  | Unicode
  | HTML
  |
| --- | --- | --- |
| Β
  | U+0392
  | &#914;
  |
| β
  | U+03B2
  | &#946;
  |